I 2. division vest i fodbold var sejre til begge de nordjyske hold Thisted og Lindholm.

Thisted bejler fortsat til oprykning til 1. division med en sejr på 2-1 over B 1908. Kingsley Mojo og Kasper Dam Mortensen scorede Thisted to mål. Med sejren er Thisted nummer to i rækken et point efter FC Blokhus. Oprykkerne fra Lindholm kæmper for at sikre sig endnu en sæson som divisionklub, og lørdag kom holdet tre point nærmere den målsætning. På hjemmebane vandt Lindholm med 4-2 over bundholdet Thørring. Morten Jørgensen scorede hattrick for Lindholm med tre mål i kampens første 28 minutter. Med sejren er Lindholm seks point over nedrykningsstregen.